ORDE do 28 de febreiro de 2008 pola que se determinan os servizos mínimos dirixidos a garantir os servizos esenciais nas institucións sanitarias dependentes das xerencias de Atención Primaria do Servizo Galego de Saúde durante as folgas convocadas desde as 0.00 ás 24.00 horas, os días 3, 4, 5, 6 e 7 de marzo de 2008, que afectarán o persoal facultativo de todos os centros de asistencia sanitaria de atención primaria e continuada (PAC) e o persoal diplomado universitario de enfermaría en puntos de atención continuada (PAC) na Comunidade Autónoma de Galicia.
CONSELLERÍA DE SANIDADE — III. OUTRAS DISPOSICIÓNS — 03/03/2008

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e nas competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (Diario Oficial de Galicia nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta aos conselleiros competentes, por razón dos servizos esenciais afectados, para que, mediante orde, e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga convocada polas organizacións sindicais, CESM e CSI-CSIF desde as 0.00 horas ás 24.00 horas, dos días 6 e 7 de marzo, afectará ao persoal facultativo de todos os centros de asistencia sanitaria de atención primaria e continuada (PAC) e ao persoal diplomado universitario de enfermaría en puntos de atención continuada (PAC) na Comunidade Autónoma de Galicia; e a folga convocada pola organización sindical OŽMega, desde as 0.00 horas ás 24.00 horas, dos días 3, 4, 5, 6 e 7 de marzo de 2008, afectará o persoal facultativo dependente do Servizo Galego de Saúde en toda a atención primaria de Galicia.
Mediante Orde do 22 de febreiro de 2008 (Diario Oficial de Galicia nº 40, do 26 de febreiro) fixáronse os servizos mínimos dirixidos a garantir os servizos esenciais durante a folga de igual duración horaria e que afecta idéntico persoal que o citado no parágrafo anterior, convocada polas organizacións sindicais CESM e CSI-CSIF, durante os días 26 de febreiro e 5 de marzo de 2008.
Logo da audiencia por separado a ambos os comités de folga, a Consellería de Sanidade,
DISPÓN:
Artigo 1º
A folga convocada polas organizacións sindicais, CESM e CSI-CSIF desde as 0.00 horas ás 24.00 horas, dos días 6 e 7 de marzo, que afectará o persoal facultativo de todos os centros de asistencia sanitaria de atención primaria e continuada (PAC) e o persoal diplomado universitario de enfermaría en puntos de atención continuada (PAC) na Comunidade Autónoma de Galicia; e a folga convocada pola organización sindical OŽMega, desde as 0.00 horas ás 24.00 horas, dos días 3, 4, 5, 6 e 7 de marzo de 2008, que afectará o persoal médico e facultativo dependente do Servizo Galego de Saúde en toda a atención primaria de Galicia, deberá entenderse condicionada ao mantemento dos servizos mínimos, segundo os criterios que se dispoñen nesta orde.
Mediante a Orde do 22 de febreiro antes citada fixáronse os servizos mínimos para o día 5 de marzo. Doutra banda, ambas as dúas folgas coinciden en duración horaria nos días 6 e 7 de marzo, razón pola que mediante esta orde se fixan os servizos mínimos para os días 3, 4, 6 e 7 de marzo.
Por tratarse dunha folga que abrangue as 24 horas en días laborables, os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se lle produzan graves prexuízos á cidadanía.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado.
Entrando na análise pormenorizada dos servizos mínimos, establécense os seguintes criterios reitores na determinación do persoal necesario para o mantemento dos servizos esenciais:
Criterios reitores:
Médicos, pediatras e odontólogos:
1. Cobertura do 100% da actividade urxente.
2. Os servizos mínimos que se fixan no tramo ordinario de atención prestarán a asistencia urxente ou inaprazable desa unidade calquera que sexa a modalidade da prestación.
-En centros con catro ou menos profesionais: 1 efectivo facultativo.
-En centros con cinco a oito profesionais: 2 efectivos facultativos.
-En centros con nove a doce profesionais: 3 efectivos facultativos.
-En centros con máis de trece profesionais: 4 efectivos facultativos.
Persoal diplomado en enfermaría de PAC:
1. Cobertura do 100% da actividade.
Artigo 2º
A determinación dos profesionais médicos, pediatras, odontólogos e DUE necesarios con base nos criterios anteriores faraa en cada Xerencia de Atención Primaria o director/a xerente e deben estar a súa fixación adecuadamente motivada mediante a designación nominal e individual feita polo dito persoal.
O persoal necesario para a cobertura dos servizos mínimos deberá ser publicado nos taboleiros de anuncios de cada centro, con antelación ao comezo da folga.
A profesional designado como servizo mínimo, que desexe exercer o seu dereito de folga, poderá instar a substitución da súa designación por outra/o profesional que voluntariamente acepte o cambio de xeito expreso.
A xustificación debe constar no expediente de determinación de mínimos de cada centro e exteriorizarse axeitadamente para xeral coñecemento do persoal destinatario. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Con tales premisas, no anexo desta resolución recóllense, o número de efectivos de servizos mínimos para cubrir as xornadas de folga.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 28 de febreiro de 2008.
María José Rubio Vidal
Conselleira de Sanidade
Ver referencia pdf "04400D017P050.PDF"